Catarroja ja treballa amb el seu equip de ‘Corresponsals juvenils’
17 gen. 2023

Catarroja ja compta amb el seu equip de Corresponsals Juvenils, un grup format per 16 persones joves entre 14 i 16 anys, dels centres educatius del municipi: Larrodé, Berenguer Dalmau, Sant Antoni de Padua I, Sant Antoni de Padua II i Florida Secundària. La seua tasca col·laborativa consisteix en treballar voluntàriament amb els serveis d'informació juvenil de Catarroja detectant les necessitats i demandes informatives i acostant la informació directament als i les joves del seu centre educatiu, barri o associació sobre temes d’interés: convocatòries, recursos, beques, ajudes, viatges, recursos europeus, carnets juvenils, activitats juvenils organitzades per l'Ajuntament...

La vicealcaldessa, Lorena Silvent, i el regidor de Joventut, Miquel Verdeguer acompanyaren als i les voluntaries en la segona de les seues reunions i els oferiren tota la col·laboració per part de l’Ajuntament en el que necessitaren per a realitzar aquesta tasca voluntaria. “Després de parlar amb elles i ells hem eixit plens d’energia, ja que ens demostren la seua voluntat d’aportar per a fer més fluïda la comunicació entre Ajuntament i gent jove del municipi. La participació és una eina fonamental per a que les polítiques que realitzem arriben al bon port i segur que les seues aportacions acaben enriquint-nos a totes i tots”, explica Silvent

Ja s’han produït dos reunions entre el grup de corresponsals i l’Ajuntament. En aquestes sessions el treball s'ha centrat en el fet que es coneguen bé entre ells i elles, des de l’equip de Joventut s’han treballat les tasques que realitzaran i objectius que volen aconseguir, aspectes sobre què és la informació juvenil i com poden difondre-la i alguns temes d'organització grupal tan important per al desenvolupament del grup.